El partit classificatori d'handbol entre Espanya i Itàlia per al Campionat d'Europa 2026 es disputa a Sagunt el 6 de novembre
28 d’octubre 2024

![](/media/bnzdbavr/img_2953_c.jpg?width=850&height=566.6666666666666)

El Pavelló Port de Sagunt serà la seu del partit classificatori d'handbol entre Espanya i Itàlia per al Campionat d'Europa 2026. Dimecres que ve, 6 de novembre, a partir de les 21 hores serà la primera vegada que la selecció espanyola d'handbol competisca de manera oficial a la ciutat.

El partit serà retransmés en Teledeporte i tal com s'especifica en la pàgina per a la venda d'entrades, actualment estan totes esgotades. La trobada entre Espanya i Itàlia ha sigut organitzada per la Real Federacion Española de Balonmano en col·laboració amb la Federació d'Handbol de la Comunitat Valenciana, el Club Balonmano Morvedre, el Fertiberia BM Puerto Sagunto i l'Ajuntament de Sagunt a través de la regidoria d'Activitat Física, Salut i Esports, així com del departament de Turisme.

L'entrenador de la selecció, Jordi Ribera, ha citat als seus jugadors a Sagunt la nit del 3 de novembre amb el propòsit de tindre dos dies per a preparar el partit.  
La roda de premsa de presentació d'esta trobada d'handbol ha tingut lloc este mateix matí en el saló de plens de l'Ajuntament de Sagunt. Cal esmentar la participació de l'alcalde de Sagunt, Darío Moreno; el regidor d'Activitat Física, Salut i Esports, Javier Timón; la regidora de Turisme, Natalia Antonino; el president de la Real Federación Española de Balonmano, Francisco Vidal; el president de la Federació d'Handbol de la Comunitat Valenciana, Pedro Fuertes. Així mateix, també ha sigut present el gerent de la federació valenciana, Miguel Ángel Valero; el president del Fertiberia BM Puerto Sagunto, Juanjo Bataller; i el representant del Club Balonmano Morvedre, Albert Llueca.

Darío Moreno ha destacat la importància d'un esdeveniment com este: "Un esdeveniment com este té un alt impacte com a posicionament de ciutat a nivell turístic i esportiu". L'alcalde també ha afegit: "Sagunt ha deixat de ser eixe lloc dels projectes eterns que mai arribaven, eixe lloc dels projectes fallits, per a ser un lloc de realitats i de futur". A més, ha mostrat el seu agraïment als clubs locals d'handbol i ha animat a tothom a gaudir "d'una jornada històrica". El primer edil ha finalitzat ressaltant el paper de l'handbol en el municipi a Sagunt, i particularment en el Port de Sagunt, on "forma part de la nostra identitat, amb la qual cosa, un esdeveniment d'estes característiques té un impacte que excedix tot el que ens puguem imaginar".

Javier Timón ha manifestat que este partit "és una fita històrica per a la nostra ciutat, perquè és la primera vegada que la selecció espanyola disputarà ací un partit oficial; a més, és molt important per a una ciutat que ens considerem de l'esport i que respira handbol per tots els seus costats". El regidor ha agraït la labor del departament de Turisme i ha posat en relleu el que suposa de l'esport local "com a plataforma turística i de promoció de la nostra ciutat". També ha agraït la col·laboració de la Policia Local, de Protecció Civil i de la resta de Cossos i Forces de Seguretat de l'Estat.

Per la seua banda, Natalia Antonino, ha afirmat que este partit és una gran oportunitat: "L'organització d'este esdeveniment a la nostra ciutat és una finestra al món promocional i, per això, hem posat tota la carn a la graella". La regidora ha esmentat les diferents accions realitzades des de Turisme amb relació al turisme esportiu i poder portar més visitants a la nostra ciutat.

Quant a la Federación Española de Balonmano, el seu president, Francisco Blázquez ha destacat el treball de l'Ajuntament, junt amb els clubs i la Federació d'Handbol de la Comunitat Valenciana, "que dona els seus fruits i està posicionant Sagunt a nivell nacional i internacional. Vull fer menció de l'alcalde per la seua predisposició i implicació". Blázquez he acabat indicant que era un partit molt important per a tota la societat i que ja s'havien venut totes les entrades: "Crec que no serà l'última vegada que Espanya vinga a la ciutat de Sagunt". Així mateix, el president la Federació Valenciana d'Handbol, Pedro Fuertes, ha declarat que portar este partit a Sagunt era una obstinació des de feia temps, des que havia tingut una conversa en este sentit amb l'alcalde de Sagunt.

![](/media/xa2jzwls/1920x1080_hispanos_sagunto2024_ita.jpg?width=850&height=478.125)

*   [](http://www.facebook.com/sharer.php?u=https://aytosagunto.es/va/actualitat/el-partit-classificatori-d-handbol-entre-espanya-i-italia-per-al-campionat-d-europa-2026-es-disputa-a-sagunt-el-6-de-novembre/ "Facebook")
*   [](http://twitter.com/share?url=https://aytosagunto.es/va/actualitat/el-partit-classificatori-d-handbol-entre-espanya-i-italia-per-al-campionat-d-europa-2026-es-disputa-a-sagunt-el-6-de-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-partit-classificatori-d-handbol-entre-espanya-i-italia-per-al-campionat-d-europa-2026-es-disputa-a-sagunt-el-6-de-novembre/ "Linked In")
*   [](mailto:?body=https://aytosagunto.es/va/actualitat/el-partit-classificatori-d-handbol-entre-espanya-i-italia-per-al-campionat-d-europa-2026-es-disputa-a-sagunt-el-6-de-novembre/)